<classify> WAZIRI wa Nchi, Ofisi ya Makamu wa Rais Muungano na Mazingira, January Makamba ameitaka Ofisi ya Taifa ya Takwimu NBS, kutoa nafasi kwa taasisi nyingine kukusanya takwimu kwa kufuata sheria za nchi ili kuwe na ushindani.Ametoa agizo hilo mjini Dodoma wakati akifungua semina ya wadau kuhusu uanzishwaji wa ushirikiano wa kitaifa na kimataifa wa uzalishaji, usambazaji na utumiaji wa takwimu za mazingira.January amesema NBS inatakiwa kutoa nafasi kwa taasisi nyingine kufanya kazi za kutafuta takwimu.Msizuie taasisi nyingine kukusanya takwimu, bali muweke mipaka mizuri ya utendaji kazi katika ukusanyaji wa takwimu hizo, ukusanyaji wa takwimu ni muhimu katika kukabiliana na uharibifu wa mazingira, NBS mhakikishe takwimu zote zinazokusanywa ni sahihi, amesema January.Amesema manufaa ya takwimu za mazingira ni makubwa kwa kuwa zinatoa tahadhari ya jambo la kutisha kwa watu kuhusu hali inayokuja.Bila takwimu sahihi juhudi za kutafuta maendeleo zitakuwa ni sawa na kupapasa gizani, takwimu za mazingira zinawezesha kuchukuliwa kwa hatua za haraka, amesema.Aliongeza kuwa suala la uharibifu wa mazingira na mabadiliko ya tabianchi linahitaji takwimu sahihi zinazokusanywa kutokana na madhara na visababishi mbali mbali na si suala la idadi ya watu.Amesema ukataji miti ili kuchoma mkaa una mchango mkubwa katika uharibifu wa mazingira, lakini Maliasili wanasema tatizo sio kwa wachoma mkaa hiyo, inaonesha bado kuna changamoto kwenye takwimu zinazokusanywa, hapa jambo la kufanya ni kuwa na muunganiko wa takwimu za uharibifu wa mazingira na zile za mabadiliko ya tabianchi.Amesema kama serikali, taasisi zake zinazokusanya takwimu kuwa na umoja na kuongea lugha moja na si kila mtu kufanya kazi kivyake.Tunataka NBS ichukue wajibu wake katika kuratibu ili kusiwe na kitu kinachochanganya watu kwani takwimu zimekuwa zikitofautiana jambo ambalo halitakiwi kabisa, amesema na kuongeza uwepo wa takwimu sahihi kunasaidia hata wadau kuona wapi panafaa kusaidia miradi mbali mbali.Alisema kiasi cha Sh bilioni 250 kitapelekwa Simiyu baada ya kuonesha kuna tatizo kubwa la upatikanaji wa maji na pia kusaidia jitihada za kuhimili athari za mabadiliko ya tabianchi.Takwimu ndio zinatupa ushahidi hata kupatikana kwa fedha kutoka kwa serikali au kwa washirika wa maendeleo, amesema January.Mkurugenzi Mkuu wa NBS, Dk Albina Chuwa alisema kwa kushirikiana na wadau wanakutana kujadili, kuelekeza kuhusu upatikanaji wa takwimu rasmi na kusaidia kupambana na mabadiliko ya tabianchi.Mkuu wa Kitengo cha Jiografia NBS, Benedict Mugambi amesema imebaki miaka mitatu kabla ya kufanyika sensa nyingine ya watu na makazi na wanatakiwa kuandaa ukusanyaji takwimu za mazingira.Mwaka 2022 sensa nyingine itafanyika na watatumia teknolojia katika ukusanyaji takwimu za mazingira, alisema.Alisema kadri siku zinavyoenda mbele, uharibifu wa mazingira unakuwa mkubwa.Mtaalamu wa mabadiliko ya tabianchi kutoka Shirika la Maendeleo la Ujerumani GIZ, Samweli Sudi amesema ushirikiano utasaidia uzalishaji takwimu sahihi.Amesema ni muhimu kuwa na takwimu kuona jinsi gani kuna maendeleo katika mazingira. Alisema GIZ itaendelea kufanya kazi na Serikali ya Tanzania.  <topic>: kitaifa 